"L-Istat illum jaħdem b'mod totalment differenti" – Il-PM Il-Prim Ministru Robert Abela qal ukoll li l-mod kif jiffunzjona l-Istat illum qas jintgħaraf minn kif kien jaħdem fl-2020 u fis-snin ta' qabel. "L-Istat illum jaħdem b'mod totalment differenti. Għalhekk għamilt impenn ċar li se nibdew programm biex nilħqu l-għanijiet tar-rakkomandazzjonijiet li joħorġu mill-inkjesta u nibdew it-triq għall-implimentazzjoni tagħhom." "Se naħdmu kif ħdimna fuq rakkomandazzjonijiet oħra fosthom dawk tal-Kummissjoni Venezja billi bħala Gvern nerfgħu responsabiltà tal-implimentazzjoni iżda nikkonsultaw mal-esperti fil-materja, mas-soċjetà u ma' kull min għandu kontribut x'jagħti lil dan il-pajjiż." Huwa tkellem ukoll dwar ir-riformi kbar li saru f'dawn l-aħħar 18-il xahar. Qal li kellna sitwazzjoni fejn il-Kummissarju tal-Pulizija kien jinħatar direttament mill-politiku. Illum iddaħħlet sistema fejn tinħareġ sejħa pubblika, imbagħad ikun hemm proċess tal-għażla u l-kandidat aħħari jidher quddiem il-Kumitat Parlamentari għall-Ħatriet Pubbliċi fejn ikun suġġett għal grilling fil-pubbliku. Dr Abela qal li l-ħtieġa ta' dik id-deċiżjoni issa tinsab konfermata mir-rapport tal-inkjesta. Fl-istess waqt innota kif l-Oppożizzjoni għażlet li ma tipparteċipax f'dan il-proċess. "Nittama li dan ma sarx għax diġa' kellha f'moħħha li ikun min ikun l-għażla kien se jasal il-mument li tattakkah bilfors." Huwa stqarr ukoll li dan il-Gvern għamel riformi kbar fosthom fis-separazzjoni tal-funzjonijiet duppliċi tal-Avukat Ġenerali u fil-ġudikatura, mill-ħatra tal-Prim Imħallef sal-ħatra tal-Imħallfin u l-Maġistrati. "Biex ilum jinħatar ġudikant irid joqgħod għal proċess ta' skuritnju li jitmexxa indipendentement mill-politiku u eventwalment il-ħatra ssir mill-President tar-Repubblika li hu nnifsu jeħtieġ biex jiġi magħżul il-kunsens ta' żewġ terzi tal-Kamra tar-Rappreżentanti." "Anka biex jinħatar Prim imħallef ġdid irridu naqblu ż-żewġ naħat tal-Kamra. Ta' min ifakkar li rnexxielna naslu għal unanimità f'din il-Kamra fl-għażla tal-Prim Imħallef Mark Chetcuti." "Tajjeb li saru dawn il-bidliet imma rridu nkunu responsabbli fit-tħaddim tagħhom. Inħossni ftit diżappuntat li sal-lum għadna ma qbilniex fuq isem għal kariga ta' Ombudsman, erba' xhur wara li skadielu t-terminu. L-istedina tiegħi lill-Kap tal-Oppożizzjoni biex inpoġġu flimkien u naqblu fuq persuna idonea għal din l-istituzzjoni importanti." "L-aħħar xhur kienu xhieda ċara ta' ġustizzja li ma tħares lejn wiċċ ħadd" Il-Prim Ministru qal ukoll li: "urejna kemm aħna Gvern li huwa miftuħ għad-djalogu li lest jiddjaloga ma' kulħadd biex pajjiżna jkompli jsaħħaħ l-istituzzjonijiet. Dan l-istess prinċipju jrid jiggwidana fl-implimentazzjoni tar-rakkomdanzjonijiet li joħorġu mir-rapport tal-inkjesta pubblika." "Dawn huma riformi konkreti li mhux faċli twettaqhom. Wettaqniehom u se nkomplu nwettquhom. Determinati li nibqgħu nwettquhom. Dawn huma bidliet li mhux se jġibu lura lis-Sinjura Caruana Galizia. L-inkjesta tgħid li ċertu bidliet kienu ilhom mistennija iżda huma riformi li juru li llum dan il-pajjiż irid jimxi 'l quddiem pajjiż li jrid isaħħaħ l-indinpendenza u l-awtomija tal-istituzzjonijiet tiegħu. "Saħansitra hemm oqsma fejn morna pass aktar 'il quddiem minn dak ta' pajjiżi oħra Ewropej. Dan ma jneħħi xejn mill-fatt li rridu ġustizzja għal Daphne Caruana Galizia, għall-familja tagħha u għal pajjiżna." Il-Prim Ministru żied jgħid li l-aħħar xhur kienu xhieda ċara ta' ġustizzja li ma tħares lejn wiċċ ħadd. "Mhux biss fil-każ tal-omiċidju ta' Daphne. Dwar dan il-każ għandna persuna misjuba ħatja li ġiet sentenzjata 15-il sena priġunerija, sitta oħra mressqa quddiem il-Qorti, mill-allegat mandati sal-allegati eżekuturi u kompliċi." Qal li fl-aħħar xhur ittieħdu wkoll deċiżjonijiet importanti bħala Kabinett biex l-investigaturi setgħu jiżblokkaw investigazzjonijiet li kienu qed imexxu u jressqu s-suspettati quddiem il-Qrati tagħna. Qal li meta tressqet it-talba għall-proklama d-deċiżjoni ttieħdet fuq il-pariri li ngħataw u fuq kollox fl-interess nazzjonali. Hawn sostna li kien hemm mumenti fejn ma setax jifhem kif il-Kap tal-Oppożizzjoni qal li jrid jagħti maħfra lill-allegat mandant fil-qtil ta' Caruana Galizia. Huwa kompla billi fakkar li fl-aħħar xhur issolvew każi oħra serji li wħud minnhom kien hawn min kien ilu s-snin jitkellem dwarhom. "Hemm każi li forsi anke l-Oppożizzjoni ma tantx titkellem dwarhom imma li Daphne kienet kitbet dwarhom imma meta ssolvew fi żmien ta' din l-amministrazzjoni ġdida u n-nies tressqu l-Qorti kemm il-Europol u l-Ambaxxata tal-Istati Uniti fost oħrajn faħħru l-azzjonjiet tal-istituzzjonijiet." Aġġornat: "Impunità għal ħadd f'dan il-pajjiż" – Il-PM